કડવાને આ કામ માભાસરનું લાગે - મજૂરી કરતાં મર્ય ઓસું મળે... બે હારાં માણાં જોવે તો લાગે માણહ સે માભાહર્યનો. થોડી બીજી લાલચો ખરી. લગ્નપ્રસંગ હોય એટલે સારું જમણ મળવાનું. કડવાને દાળભાત પ્રિય. - જે એકાદ બે દિ નીકરી ગયા. આપડું સું જાય સે ! રોકડા દસ અને બસભાડું, લટકામાં લાડવા, ને વળી બે હારાં માણાં આપડને...! - પ્રસંગ પ્રમાણે “હારાં માણાં”ની વ્યાખ્યા અને કલ્પના બદલાતી રહેતી હોવી જોઈએ એવા વિશિષ્ટ લહેજોમાં કડવો “હારાં માણાં” શબ્દ ઉચ્ચરે. એક મધમીઠી - આશાભરી લાગણી એના દિલમાં છાની છાની રમ્યા કરતી, બલકે એ પંપાળ્યા કરતો. લગ્નપ્રસંગે ગીતો ગાતી જુવાનડીઓ મનગમતાં ગીત વગડાવવા આવે તો કડવો રમ્ય કલ્પનામાં સરી પડે... એકાદ છાનાં સ્મિતની આપલે, અથવા જાન ઊઘલતાં ગાડાંમાંથી ફૂલની ભાતવાળો પોપલીનના કરચલિયાળા રૂમાલનો કટકો ફરકી જવાની રમ્ય ઘટનાની સુંવાળી કલ્પના કડવાના જીવનમાં હજી સુધી સાચી પડી નહોતી. કડવો ઝાઝું સાહસ-હિંમત પણ કરે નહીં; ખોટું લાગી જાહે તો બચાડીને ! આપડી આબરૂની માં પૈણાય જાય ઈ નોખી. ભણતરના આભિજાત્ય સંસ્કાર પણ ખરા કડવામાં. પરંતુ એવું કંઈ કળાવા ન દે કડવો. મનમાં પરણે ને મનમાં રાંડે.